মহালয়ার নাম শুনলেই বীরেন্দ্রেকৃষ্ণ ভদ্রের কন্ঠ যেন কানে বেজে ওঠে। তেমনই পিতৃপুরুষদের উদ্দেশে তর্পণের কথা বললেই চোখের সামনের নদীজলে দাঁড়িয়ে তর্পণের দৃশ্য ভেসে ওঠে। সেই নদীই যদি অবহেলা অবজ্ঞায় হারিয়ে যায়, তাহলে অচিরেই রেডিওতে বীরেন্দ্রকৃষ্ণ ভদ্রের মহালয়ার মতো তর্পণও গল্পকথায় পরিণত হয়ে যাবে। 
এবার সেই নদীকেই রক্ষা করার দৃঢ় সংকল্পের মধ্যে দিয়ে পিতৃপুরুষদের উদ্দেশে তর্পণ সারলেন খোদ দক্ষিণ দিনাজপুরের ভূমি ও ভূমি রাজস্ব আধিকারিক তথা অতিরিক্ত জেলাশাসক কৌশিক নাগ। বালুরঘাটের আত্রেয়ী নদীতে তর্পণ করতে গিয়ে একাই সরাসরি বালি মাফিয়াদের বিরুদ্ধে রুখে দাঁড়ালেন তিনি। বালি মাফিয়াদের বিরুদ্ধে রুখে দাঁড়িয়ে দুই বালি মাফিয়াকে গ্রেফতারের পাশাপাশি একটি ট্র্যাক্টর ও বেশ কয়েকটি নৌকাও আটক করান তিনি। মঙ্গলবার সকালে বালুরঘাটের সদরঘাটে এমনই দৃশ্যের সাক্ষী হয়ে রইলেন আত্রেয়ী নদীতে মহালয়ার তর্পণ সারতে আসা সাধারণ মানুষ। 
মাত্র মাস দু’য়েক আগে দক্ষিণ দিনাজপুর জেলার ভূমি রাজস্ব দফতরের দায়িত্ব নিয়েছেন কৌশিক নাগ। আর দশজনের মতোই এ দিন সকালে সদর ঘাটে মহালয়ার তর্পণ করতে গিয়েছিলেন তিনি। সদরঘাটে তখন একদিকে পুণ্যার্থী যখন তর্পণে ব্যস্ত, অন্যদিকে তখন ট্র্যাক্টর ও নৌকার সাহায্যে নদী থেকে বেআইনি ভাবে বালি তুলতে ব্যস্ত মাফিয়ারা। 

এভাবেই বালি পাচার হচ্ছিল। নিজস্ব চিত্র
অবাধে বালি তোলার এই কারবার দেখে প্রথমে হতবাক হয়ে যান কৌশিকবাবু। তর্পণ শুরুর আগে নিজে একাই এগিয়ে গিয়ে মাফিয়াদের কাছে জানতে চান যে, কোন ক্ষমতাবলে তারা অবৈধ এই কাজ করছে। 
আর দশজন সাধারণ মানুষের মতো ভেবে মাফিয়ারা উল্টে তাঁকে ‘নিজের চরকায় তেল দেওয়ার’ পরামর্শ ও হুমকি দেয়। এর পরেই মোবাইলে পুলিশ ডেকে নিজেই নেতৃত্বে থেকে বালি মাফিয়াদের গ্রেফতার ও নৌকা সমেত অন্যান্য সরঞ্জাম আটক করান কৌশিকবাবু।

পুলিশ ডেকে বালি পাচারকারীদের ধরিয়ে দেন কৌশিকবাবু। নিজস্ব চিত্র
এবিষয়ে আত্রেয়ী নদী নিয়ে আন্দোলনকারী পরিবেশপ্রেমী বিশ্বজিৎ বসাক জানিয়েছেন, ‘‘এটা তো সত্যিই যে নদীর সাথেই ওতপ্রোত ভাবে জড়িয়ে রয়েছে বিভিন্ন সংস্কার ও ধর্মীয় আচার অনুষ্ঠান। সেই নদীই আজ বিপন্ন। মানুষেরই অজ্ঞানতা ও অবজ্ঞার কারণে সমস্ত নদীই দূষিত হচ্ছে ও শুকিয়ে যাচ্ছে। তার মধ্যে আত্রেয়ী নদীর অবস্থা আরও শোচনীয়।’’

এই বিষয়ে অন্যান্য খবর

মহালয়ায় মারাত্মক দুর্ঘটনা রাজ্যে, নদীতে তলিয়ে গেলেন মন্ত্রীর দাদা


একদিকে সীমান্তের ওপারে বাংলাদেশে বাঁধ নির্মাণ। অন্যদিকে বালি মাফিয়াদের দৌড়াত্ম্য ও সাধারণ মানুষের নদী সম্পর্কে অবজ্ঞার মনোভাব। এই সব মিলিয়ে আত্রেয়ী আজ মৃতপ্রায়। আত্রেয়ী নদী থেকে অবৈধ ভাবে বালি তোলা বন্ধ ও সেই সঙ্গে কেন্দ্র সরকারের দৃষ্টি আকর্ষণের জন্য বিভিন্ন কর্মসূচি পালন করে চলেছেন। এরই মধ্যে অতিরিক্ত জেলা শাসকের এই সদর্থক ভূমিকা সব মহলেরই প্রশংসা কুড়িয়েছে।

অতিরিক্ত জেলাশাসক(ডিএলএলএলআরও) কৌশিক নাগ জানিয়েছেন, একাজে তাঁর অন্যতম অনুপ্রেরণা মাননীয়া মুখ্যমন্ত্রী মমতা বন্দোপাধ্যায়। কৌশিকবাবুর কথায়, ‘‘আজ তর্পণ করতে গিয়ে খুব শান্তি পেয়েছি।’’